text: Ventede 10 mdr. på ankenævn, som derefter meldte pas
  16 april 2012 kl. 14.17
  En familie, der er ramt af skimmelsvamp, ventede i 10 mdr. på Ankenævnet for Forsikring. Derefter meddelte nævnet, at det ikke kan afgøre deres klagesag.
  Spild af tid. Sådan beskriver en familie fra Kolding mødet med Ankenævnet for Forsikring. 
  Vreden skyldes, at parret i 10 måneder har ventet på, at Ankenævnet for Forsikring skulle afgøre en strid mellem parret og deres forsikringsselskab om fugt og skimmelsvamp i kælderen i deres ny-erhvervede hus.
  Men efter 10 måneders behandlingstid meddeler nævnet i et brev, at de ikke kan afgøre sagen på det skriftlige grundlag, der foreligger, og henviser familien til retten.
  Kort tid efter at parret overtog parcelhuset i august 2010, begynder tegn på fugt at brede sig på væggene.
  På få måneder breder problemet sig så meget, at parret beslutter at bruge deres ejerskifteforsikring.
  Men forsikringen vil IKKE betale, og parret klager derfor til Ankenævnet for Forsikring, som afgør den slags uenigheder.
  Parret får desuden Teknologisk Institut til at undersøge huset for skimmelsvamp og sender undersøgelsen til ankenævnet.
  Teknologisk Institut konstaterer kraftig vækst af skimmelsvampe i de indsendte prøver, og advarer familien mod at opholde sig i kælderetagen, som derfor bliver lukket helt af.
  De 200 kvadratmeter hus parret havde købt er pludselig blevet reduceret til 100.
  Efter 10 måneder forgæves ventetid henviser Ankenævnet for Forsikring som nævnt parret til domstolene.
  